Mesto Senec v súlade s ustanovením §6, ods. 1 zák. č. 369/1990 Zb. o obecnom zriadení v znení neskorších zmien a predpisov a ustanoveniami §79, ods. 3, 4 zák. č. 30/2019 Z.z. o hazardných hrách a o zmene a doplnení niektorých zákonov v znení neskorších predpisov

**v y d á v a**

**VŠEOBECNE ZÁVÄZNÉ NARIADENIE**

**č. 9/2021 o zákaze prevádzkovania hazardných hier na území mesta Senec**

**§ 1**

**Úvodné ustanovenia**

1. Toto všeobecne záväzné nariadenie (ďalej len „nariadenie“) ustanovuje zákaz prevádzkovania hazardných hier na území mesta Senec.

2. Účelom tohto nariadenia je vo verejnom záujme vytvoriť podmienky na zamedzenie negatívneho dopadu hazardných hier na život obyvateľov mesta a ochrana rodiny, zdravia a morálky v meste Senec.

**§2**

**Zákaz umiestnenia herní a kasín**

Na území mesta Senec sa zakazuje umiestniť herňu alebo kasíno v týchto zákonom o hazardných hrách stanovených budovách:

a) hoteloch, moteloch a penziónoch,

b) budovách pre obchod a služby,

c) budovách pre kultúru a na verejnú zábavu,

d) bytových domoch.

**§3**

**Všeobecné ustanovenia**

1. Prevádzkovateľ hazardnej hry v herni alebo kasíne, ktorému bola udelená individuálna licencia na prevádzkovanie hazardnej hry pred nadobudnutím účinnosti tohto nariadenia, môže prevádzkovať túto hazardnú hru v herni do skončenia platnosti tejto individuálnej licencie.
2. Prevádzkovateľ hazardnej hry je povinný počas celej doby platnosti licencie dodržiavať podmienky stanovené zákonom o hazardných hrách.
3. V prípade porušenia tohto VZN je Mesto Senec oprávnené uložiť prevádzkovateľovi hazardnej hry pokutu v súlade s § 56 ods.1 alebo 2 zákona o hazardných hrách.

**§4**

**Záverečné ustanovenia**

Toto Všeobecne záväzné nariadenie prerokovalo a schválilo Mestské zastupiteľstvo v Senci dňa 14.12.2021.

Toto VZN bolo za účelom jeho vyhlásenia zverejnené na úradnej tabuli Mesta Senec a na webovom sídle Mesta Senec od 15.12.2021 do 31.12.2021.

Toto VZN nadobúda účinnosť 15. dňom od jeho vyvesenia na úradnej tabuli.

Toto VZN bude prístupné na Mestskom úrade v Senci a na webovom sídle Mesta Senec [www.senec.sk](http://www.senec.sk).

Ing. Dušan Badinský

primátor mesta Senec